Covid-19: Streng regulasies geld nou vir hantering van oorskot(Argieffoto: Oupa Mokoena/ANA) Die minister van gesondheid, dr. Zweli Mkhize, het bykomende regulasies in die Staatskoerant aangekondig wat die hantering van die oorskot van diegene wat weens Covid-19 sterf duidelik uitstippel. Dit sluit ook die hantering van ŉ liggaam in wanneer iemand tuis weens die virus sterf. Een van die regulasies wat aangekondig is, bepaal dat oorledenes voortaan in ŉ sogenaamde massagraf begrawe kan word. “Waar die drakapasiteit van die begraafplaas weens Covid-19-sterftes oorskry word, kan die munisipaliteit of tradisionele owerheid toelaat dat meer as een menslike oorskot, met ŉ maksimum van drie liggame, in dieselfde graf begrawe word,” lui die regulasies. Ingevolge die regulasies moet munisipaliteite geskikte en gemagtigde lykshuise met geldige bevoegdheidsertifikate identifiseer vir die hantering van alle Covid-19-slagoffers se menslike oorskot en die verdere bestuur daarvan. Private en staatslykshuisoperateurs moet ook “bykomende lykshuiskapasiteit” beskikbaar stel en seker maak hulle gaan meer as een liggaam vervoer, sou dit nodig wees. “Munisipaliteite en tradisionele owerhede moet grond identifiseer en beskikbaar stel vir , sou die behoefte ontstaan.” Munisipaliteite en private begraafplaasoperateurs moet verseker dat die begrafnis of verassing van ŉ Covid-19-slagoffer in geskikte begraafplase of krematoriums plaasvind. Die regulasies maak ook voorsiening vir wanneer iemand tuis weens Covid-19 sterf. In só ŉ geval mag niemand die oorskot hanteer nie. Paramedici moet ontbied word om die persoon dood te verklaar en ŉ begrafnisondernemer moet die oorskot verwyder. Die slagoffer se klere en ander items mag net met handskoene gehanteer word en dit moet gewas en ontsmet word. Ingevolge die regulasies moet ŉ begrafnisondernemer eers op die oggend van die begrafnis – en nie al die aand tevore nie – die oorskot besorg en verseker dat dit geensins aangeraak word nie. Die departement moedig ook die verassing van Covid-19-slagoffers aan. Roudienste moet so kort moontlik wees en mag nie langer as twee uur duur nie. Roubeklaers moet ŉ sosiale afstand handhaaf en slegs nabye familielede word aangemoedig om die begrafnis by te woon. ŉ Herrie het sowat twee weke gelede losgebars ná berigte dat meer as ŉ miljoen grafte reeds ter voorbereiding van Covid-19-sterftes in Gauteng gegrawe is. Die provinsiale gesondheidsdepartement moes vervaard vure doodslaan en het later ontken dat soveel grafte reeds gegrawe is. Teen Maandagaand het die dodetal weens Covid-19 in Suid-Afrika op 5 173 gestaan.